אסיה (סדרה, BBC)

ממוזער|230px|עדר אנטילופות טיבטיות, מופיעות בפרק השלישי
ממוזער|230px|טיגריס בנגלי צד עופר אייל נקוד, מופיע בפרק הרביעי.
ממוזער|230px|פיל סרי לנקי ניזון מפירות שזורקים נהגים, מופיע בפרק החמישי.

אסיה (באנגלית: Asia) היא סדרת-טבע תיעודית בת 7 פרקים בני שעה, אשר הופקה בידי ה-BBC ושודרה בין ה-3 בנובמבר ל-15 בדצמבר 2024, בהפקה משולבת של יחידת ההיסטוריה הטבעית של אולפני BBC יחד עם הערוצים: BBC אמריקה, הטלוויזיה המרכזית של סין ו-France Télévisions, הפקה אשר לקחה ארבע שנים. הסדרה מלווה בקריינות של השדרן הבריטי סר דייוויד אטנבורו.

הסדרה מתמקדת בחיות הבר ובבתי הגידול הפראיים של אסיה, היבשת הגדולה בעולם. הסדרה צולמה ב-120 צילומים ב-21 מדינות, לרבות: הפיליפינים, אינדונזיה, סרי לנקה, מצרים, ישראל (בה צולמו נקבות הכרישים עפרוריים סביב אורות רבין בפרק הראשון וסיסים העפים בירושלים בפרק החמישי), רוסיה, יפן, נפאל, תאילנד, הודו, עומאן, פקיסטן, סין, מלזיה, עיראק, טייוואן, וייטנאם וסינגפור.

הסדרה מכילה צילומים חדים ומשופרים בטכנולוגיות חדשות וצולמו בה קטעים ומופעים ייחודיים שלא צולמו בעבר, למשל: דגי מורי אלילי נרדפים בידי להקת כרישי שונית קריבי, נקבות כרישים עפרוריים מתאספות סביב אורות רבין כדי להתרבות, נקבת נמר פרסי עם גורה בכורדיסטן, זאב אפור בציד אנטילופות טיבטיות ונקבת פוסה באיקלית עוזרת לגורה לשחות.

 פרקים 
 מתחת לגלים: הפרק הראשון מציג את החיים בימים ובאוקיינוסים לאורך אסיה, לה יש את קו החוף הארוך ביותר מכל היבשות. בפרק נראים להקת דגי מורי אלילי נרדפת בידי כרישי שונית אפורים בשוניות אלמוגים בפיליפינים, מערבולת ים סמוך לקומודו גורמת לפריחת פלנקטון המושכים אחריהם מנטות שונית שבהמשך מתנקים בידי פרפרוניים, במנגרובים בפארק הלאומי אוג'ונג קולון יבשתנים מחפשים בני זוג, לאורך האוקיינוס ההודי מדוזות צפות וראשתנים נחים בהיפוך וצעיריהם משחקים עם זרעי מנגרובים, ספינות חוצות את תעלת סואץ, נקבות כרישים עפרוריים מתאספות סביב אורות רבין כדי להתרבות, מושבת רבייה של דובי ים צפוניים באי טיולני  שבים אוחוצק מושכת קטלנים הצדים אותם, מושבה של אמפיפודים ניזונה מסלפיים בתוכם הם גדלים, במפרץ טויאמה דיונוני גחלילית עולים מהמעממקים להתרבות לפני מותם ובמשולש האלמוגים סביב חופי אינדונזיה חשופית ים מהמין Jorunna parva ניזונה מספוגיים ולהקה גדולה של צניניות גבוהות צדים דגים לצד נחשי ים מהמין רחב זנב שחור-רצועות.
 מעל העננים: הפרק מציג את החיים בהרים וברכסים לאורך אסיה. בפרק נראים במערת טאן לוט  בתאילנד סיסיים המקננים במושבות ענק וחלקם נטרפים בנופלם למים בידי דגים, בהר קינבלו  שבסבה שבבורניאו כדנית משתפות פעולה עם טופית ההרים, לאורך הרי גהט המערביים פילים אסייתיים רועים מטעי תה וניזונים מעשבים שוטים בהרמוניה עם התושבים סביבם, בהרי דופר  שבעומאן פריחה של צמחים אחרי גשם גורמת ליציאה של חיות שונות וגמלים רועים ביניהם, עזים מבריגות נלחמות לאורך ההינדו-כוש, בהימלאיה נראים פנדות זנבות וקופי חרומף שחור וכן נראה האוורסט, ההר הגבוה ביותר בעולם, סביב הרמה הטיבטית נראה שועל טיבטי המנצל יאקים כדי לצוד פיקות, מערות מוסטנג  בנפאל שהכילה בעבר עיר שהתייבשה, מי ההמסה של ההימלאיה היוצרים את הנהרות הגדולים גנגס ואינדוס, אך מי ההצפה שלהם אינם ודאיים עוד עקב ההתחממות הגלובלית. בסוף הפרק נראית התנהגות החיזור של נמר השלג בהימאצ'ל פרדש בהודו.
 הצפון הקפוא: הפרק מציג את החיים בצפון אסיה הקרירה. נראית פוסה באיקלית מתרבה באגם באיקל הגדול ועוזרת לגורה לצוף מעל המים, מעיין חם בהוקאידו ביפן המושך להקת עגורים יפנים המחזרים אחרי נקבות, ברמה הטיבטית אנטילופות טיבטיות נלחמות ביניהם אך נרדפות בידי זאבים טיבטים, הטייגה ברוסיה וקוריאה בה חזירי בר גדולים המושכים טיגריס סיבירי רעב, גנובתן אירופי ניזון מלשד עצים קפוא, אוח בלקיסטון בדיג, איילי סיקה ניזונים ממייפל יפני, דובי קמצ'טקה בדיג של אלתית אדומה, עטלף יפני מהמין Murina ussuriensis בתרדמת חורף, שועל אדום מסתמך על אנשים כדי לגנוב דגי אנשובי ושטחנוניים שנזרקו בידי דייגים מושכים שועלים, דיה מצויה, עיטם לבן-זנב ועיטם שטלר, הכבד שבעיטים ובאוקיינוס הארקטי דובים לבנים נחים בתחנות סובייטיות נטושות.
 עולמות סבוכים: הפרק מציג את היערות והג'ונגלים של אסיה. בפרק נראים ביערות הפתוחים של נפאל טיגריסים בנגלים מתרבים וצדים איילים נקודים וקרנפים הודים נלחמים, בקרלה צפרדעים סגולות מתרבות לאחר ירידת המונסון, בבורניאו נקבת אורנגאוטן בורנאי מחפשת בן זוג ונכנסת בהמשך להיריון ופילים בורנאים חוצים נהר כדי לאכול זרעים של דקל השמן אך נחסמים בידי גדרות חשמליות, לוף ענק בסומטרה מושך קברניתיים לתוכו באמצעות ריח של נבלה, ביערות של כורדיסטן נראים לראשונה חיות מקומיות כמו חזיר אנטולי, דורבן מצוי, חתול בר, צבוע מפוספס והטורף הראשי - נמר פרסי עם גור, בטיוואן דבורי דבש מזרחיות (Apis cerana) נטרפות בידי צרעות מהמין Vespa velutina ובידי איה מצויצת וגור של פנדה ענקית לומד איך לטפס ביערות של סין.
 יבשת צפופה: הפרק מציג את החיים באזורי הערים והיישובים של אסיה, המכילה יותר אנשים מכל היבשות גם יחד, כשהאוכלוסייה באזורים רבים מכפילה את עצמה. בפרק נראית טיגריסית בנגלית מחפשת פרות ומגדלת את צעיריה בלב העיר בופאל בהודו, פילי סרי לנקה מחכים למזון שנהגים זורקים להם בכבישים, בנארה איילי סיקה חיים בערים כשכורתים לזכרים את קרניהם כדי למנוע פציעות, אם כי הדבר מקשה עליהם להתרבות, באוטראקהאנד מושבת לנגורים פושטת על יבולים אך מגורשת בידי כלבים, תעלות מים בגוג'ראט מושכות נחשי מים מהמין Fowlea piscator לתפוס דגים קופצים אך לא בהצלחה, בטאיפיי סנאי טגואן מהמין Petaurista petaurista דואה אחר מזון בלילות וחיפושיות מהמין Allomyrina dichotoma ניזונות ונלחמות על עץ מילה, בפארק לומפיני שבבנגקוק כוחי מים אסייתים נלחמים על אכילת שפמנונים מתים, בבורניאו צמצום היערות הטבעיים גורם לקופים חוטמנים לחצות אזורי ערים בשחייה כדי להגיע לחלקות מיוערות מקוטעות וסיסי חומות בירושלים מתחרים סביב הכותל המערבי על אתרי רבייה ונדחקים כתוצאה מהקמת גורדי שחקים.
 הלב הצחיח: הפרק מציג את האזורים החמימים והיבשים של אסיה. בפרק נראה במדבר גובי אחד הדובים הנדירים בעולם - דוב גובי, הנראה מתגרד בעץ בנווה מדבר ונקבה עם גורה, ירבוע ארך-אוזניים צד חרקים בלילה במדבר גובי, עגורי חן נודדים במדבר טהאר ההודי אל הכפר הנידח Khichan, בו המקומיים מאכילים אותם, אריות אסייתים מחפשים טרף ביער גיר הצחיח, נוף ממדבר לוט הצחיח של איראן ומא-רובע אל-ח'אלי המלא בדיונות נישאות, במישורי מונגוליה חתול פאלאס צד חולדות, באיי חוואר שבמפרץ הפרסי צעירי קורמורני סוקוטרה רעבים הופכים לקניבלים, צבאי יעלים מונגולים נודדים סביב הרכבת הטרנס-סיבירית כשחלקם נהרגים בגדרות תיל או נטרפים בידי כלבים משוטטים וסוסי פרז'וואלסקי בערבות מונגוליה נשמרים בלילה מזאבים.
 להציל את אסיה: בפרק נראים אנשים המצילים את חיות הבר של אסיה. נראה הפעיל וונג סיו תה  במאמציו לשמור על אוכלוסיית הדובים המלאים של בורנאו, בג'אווה סוחרים לא חוקיים מסכנים את המין עורבני ירוק ג'אווה (Cissa thalassina) אך אחרים מצילים את העופות מהסוחרים וכפר שבעבר שימש לסחר לא חוקי בעופות הפך למרכז צפרות, ביפן מדענים מצילים עוברי כרישות שנידוגו בטעות על ידי גידולם ברחם מלאכותי ומחלצים אותם לאקווריום, בג'אווה חוקרים מנסים למנוע דיג שגוי של בטאים באמצעות בדיקה של רשתות המקרינות אורות ירוקים שאותם הבטאים רואים ומתרחקים מהם, צוות בהונג קונג חוקר את זיהוי הפנים של תפארים ענקיים כדי למנוע דיג עבור מסעדות של דגים אלה, בנפאל פועלים תוך שיתוף עם המשטרה המקומית נגד הברחה לא חוקית של חיות וצמחים, בסינגפור החוקר קאלאי בלקרישנן מנהל ארגון המציל חיות בר 24 שעות ביממה ותוך שעות ספורות מציל שני פנגוליני סונדה המצויים בסכנת הכחדה גדולה, באינדונזיה פעיל השימור הוטלין אומפוסונגו משלם לבעלי קרקעות על גידול זרעי יערות במקומות בהם נעשה בירוא יערות, מה שמחזיר את היערות לאיטם למקומות מהם נכרתו ובסומטרה נראה המין הנדיר ביותר של קוף אדם - אורנגאוטן טפנולי.

 קישורים חיצוניים 



הערות שוליים

קטגוריה:תוכניות תעודה של ה-BBC
קטגוריה:סדרות טלוויזיה בריטיות שעלו לשידור בשנות ה-2010
קטגוריה:תוכניות טבע
קטגוריה:דייוויד אטנבורו